**החלה ההצבעה בבחירות לשינוי שם מועצה אזורית הגליל התחתון**

הבוקר בשעה 8:00 נפתחה האפשרות להצבעה בבחירות לשינוי שם המועצה, מערכת ההצבעה תפעל במשך 3 הימים הקרובים ועד ליום חמישי בשעה 20:00. השם הנבחר יפורסם עם סיום ההצבעה.

\*החלפת שם המועצה מותנית באישור ועדת השמות הממשלתית.

הבוקר החלו הבחירות בהן יכריע ציבור התושבים מה יהיה שמה החדש של המועצה מתוך 4 חלופות שם: **שער הגליל, שדות הגליל, מבוא גליל, ארץ הגליל.**

מצורף לעיונכם קישור לחוברת ההסבר על התהליך שהופצה לתיבות הדואר לאחרונה: <https://www.flipsnack.com/AFDEE75BDC9/--zcfvf3co7k/full-view.html>

הבחירות מתקיימות באופן דיגיטלי ורשאים להצביע תושבי המועצה שמלאו להם 16 שנים.

פרסום התוצאות יתבצע סמוך למועד סיום ההצבעה ביום חמישי 1.7.21 בשעה 20:00. עם סיום תהליך הבחירות יוגשו התוצאות לועדת השמות הממשלתית לצורך אישור השם באופן רשמי. בהמשך יחל תהליך הטעמת המיתוג החדש אשר יכלול בין היתר קול קורא לציבור להציע עיצוב של לוגו חדש למועצה.

תהליך הבחירה הדיגיטלית מתבצע באמצעות הפלטפורמה הטכנולוגית של חברת pocoz, אשר מתמחה בתהליכי שיתוף ציבור ברשויות מקומיות.

**רקע נוסף על הסיבות לשינוי שם:**

במועצה אזורית הגליל התחתון פועלים בשנתיים האחרונות בנושא מיתוג המועצה ומעמדה בקרב ציבור התושבים מחד והציבור הכללי מאידך, במסגרת זו קיימו במועצה מספר תהליכים אשר כללו מחקר פנימי וחיצוני מעמיקים, גיבוש חזון מועצתי ובניית תכניות אסטרטגיות במגוון תחומים מוניציפלים ובהם גם תחומי המיתוג והתיירות. אחד מן התהליכים הבולטים במסגרת הפעולות האסטרטגיות הוא מיתוג מחדש של המועצה והמרחב וביניהן גם שינוי שמה של המועצה. אחד מן הנתונים הבולטים שעלו מן המחקר החיצוני מצביעים על חוזקותיו של השם "גליל" ועל כן הוחלט במועצה כי המילה "גליל" תישאר בשם החדש והמילה "תחתון" תוחלף.

ציטוט מתוך חוברת ההסבר לתהליך שפורסמה לתושבים:

*"תפקידו של המינוח "תחתון" בשפה העברית הוא להגדיר עצם/שם עצם הנמצא מתחת או נמוך יותר מעצם/ שם עצם אחר. משמעות בסיסית זו מפעילה במוח האדם באופן אוטומטי ולעיתים בלתי מודע ייחוס נחיתות לכל דבר המוגדר תחתון. כחלק מתהליך המיתוג בחנו באופן ממוקד גם את נושא התודעה ביחס לשם שלנו ואכן הממצאים הולמים מסקנה זו."*

סיבות מרכזיות נוספות לשינוי שם המועצה נובעות מהעובדה כי מועצה אזורית הגליל התחתון הינה רשות מוניציפלית הכוללת קהילה של 16 יישובים והיא מהווה רק 15% משטחו של חבל הארץ "גליל התחתון", על פי הערכות שטח השיפוט המוניציפלי של המועצה הוא 200 קמ"ר מתוך 1500 קמ"ר עליהם משתרע חבל הארץ הגליל התחתון. למעט חוסר ההתאמה הגאוגרפי בין חבל הארץ לרשות המקומית אשר יוצר בלבול בקרב הציבור הכללי, סובלת תדמיתה של המועצה גם ממגוון פרסומים אשר אינם כלל מתרחשים בשטחה אך משוייכים אליה באופן אוטומטי לאור שמו של חבל הארץ כגון אירוע פשיעה שונים (ירי, אלימות, עבירות רכוש וכו') ונושאים נוספים.

**רקע על תהליך בחירת חלופות השם**

כפי שצויין תהליך בחירת שם חדש למועצה החל לאחר יעוץ מקצועי ובליווי גורם מקצועי.

בשלב הראשון הוציאה המועצה קול קורא לציבור התושבים להצעת שם חדש למועצה וביקשה גם לנמק את בחירת השם, אל המועצה הגיעו למעלה מ-300 פניות של תושבים עם מגוון רחב של הצעות ונימוקים החל מעולם התוכן המקראי, כלה במשמעויות של חיבור למקום ועד לנימוקים בתחום המיתוג והעיצוב.

בשלב השני הוקם במועצה פורום מיתוג בין יישובי הכולל נציג מכל יישוב במועצה והוא בעל רקע מעולמות התוכן של המיתוג/פרסום/עיצוב וכיו"ב. פורום זה דן בלמעלה מ-10 שמות שהוצעו על ידי הציבור ועל ידי הצוות המקצועי המלווה את התהליך אשר בסופו הוחלט על 7 שמות ראויים מבחינה מיתוגית, שמות אלו הוגשו לדיון והכרעה של מליאת המועצה אשר בסופה נבחרו 4 חלופות שם שיוגשו לבחירת ציבור התושבים.

מוזמנים להגיע ולסקר ובנוסף לראיין את ראש המועצה/סגנו ותושבים בעד ונגד המהלך.

זמין למתן פרטים נוספים

בברכה

רון תירוש

דובר המועצה האזורית הגליל התחתון

054-6349311